Ljómandi gott hljóð í kaupmönnum í upphafi jólaverslunar Andrés Magnússon , framkvæmdastjóri SVÞ sagði hljóðið í kaupmönnum ljómandi gott þegar hann var spurður í fréttum RÚV í gærkvöldi . Hann sagði enga ástæðu til svartsýni í röðum kaupmanna . Aðspurður um helstu þætti sem hefðu áhrif á jólaverslun sagði Andrés „ eins og staðan er hjá okkur í dag þá er nýbúið að gera kjarasamninga sem færir fólki aukinn kaupmátt , það er stöðugleiki framundan í þjóðfélaginu . Allar ytri ástæður eru þannig að það eru engar ástæður til að ætla annað en að jólaverslun fyrir þessi jól verði mjög öflug . “ Andrés segir verulega breytingu að verða á neyslumynstri og hegðun neytenda , bæði séu stórir alþjóðlegir verslunardagar afgerandi í verslun , Black Friday , Cyber Monday og fleiri dagar auk þess sem sífellt stærri hluti verslunar sé að færast á netið .